Auditor's report — AOT, period 2010 (audited, opinion: unqualified)
Auditor firm: SAO

รายงานของผู้สอบบัญชี

เสนอ   ผู้ถือหุ้นบริษัท ท่าอากาศยานไทย จำกัด (มหาชน)

สำนักงานการตรวจเงินแผ่นดินได้ตรวจสอบงบดุลรวมและงบดุลเฉพาะบริษัท ณ วันที่  30  กันยายน  2553 และ 2552 งบกำไรขาดทุนรวมและงบกำไรขาดทุนเฉพาะบริษัท งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะบริษัท และงบกระแสเงินสดรวมและงบกระแสเงินสดเฉพาะบริษัท สำหรับปีสิ้นสุดวันเดียวกันของแต่ละปี ของบริษัท ท่าอากาศยานไทย จำกัด (มหาชน) และบริษัทย่อย  และของเฉพาะบริษัท ท่าอากาศยานไทย จำกัด (มหาชน) ซึ่งผู้บริหารของบริษัทเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้ ส่วนสำนักงานการตรวจเงินแผ่นดินเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของสำนักงานการตรวจเงินแผ่นดิน

ยกเว้นที่จะกล่าวในวรรคถัดไป สำนักงานการตรวจเงินแผ่นดินได้ปฏิบัติงานตรวจสอบตามมาตรฐานการสอบบัญชีที่รับรองทั่วไปซึ่งกำหนดให้สำนักงานการตรวจเงินแผ่นดินต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่  การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน การประเมินความเหมาะสมของหลักการบัญชีที่บริษัทใช้และประมาณการเกี่ยวกับรายการทางการเงินที่เป็นสาระสำคัญ ซึ่งผู้บริหารของบริษัทเป็นผู้จัดทำขึ้น  ตลอดจนการประเมินถึงความเหมาะสมของการแสดงรายการที่นำเสนอใน งบการเงินโดยรวม  สำนักงานการตรวจเงินแผ่นดิน เชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสม   ในการแสดงความเห็นของสำนักงานการตรวจเงินแผ่นดิน

ตามที่อธิบายในหมายเหตุประกอบงบการเงินข้อ 6.10.2 ภายหลังจากการเปิดให้บริการท่าอากาศยานสุวรรณภูมิมีข้อบ่งชี้ว่าอาคารและอุปกรณ์ที่ท่าอากาศยานดอนเมืองอาจเกิดการด้อยค่า  บริษัทได้ว่าจ้างสมาคมขนส่ง  ทางอากาศระหว่างประเทศ(IATA)ทำการศึกษาแนวทางการใช้ประโยชน์สินทรัพย์ที่ท่าอากาศยานดอนเมืองรวม 3 แนวทางซึ่งการตัดสินใจใช้แนวทางใดอยู่ในอำนาจของคณะรัฐมนตรีไม่อยู่ในอำนาจของฝ่ายบริหาร ดังนั้นฝ่ายบริหาร   จึงไม่อาจได้ข้อสรุปเกี่ยวกับมูลค่าที่คาดว่าจะได้รับคืนของสินทรัพย์ที่ท่าอากาศยานดอนเมืองเพื่อประเมินว่าสินทรัพย์ดังกล่าวด้อยค่าหรือไม่เพียงใดจนกว่าคณะรัฐมนตรีจะมีมติว่าให้บริษัทใช้แนวทางใด   ในสถานการณ์ดังกล่าวสำนักงานการตรวจเงินแผ่นดินไม่สามารถตรวจสอบให้ได้หลักฐานการสอบบัญชีที่เพียงพอและเหมาะสมเกี่ยวกับมูลค่าที่คาดว่าจะได้รับคืนของสินทรัพย์ที่ท่าอากาศยานดอนเมืองซึ่งแสดงอยู่ในงบการเงินรวมและงบการเงินเฉพาะบริษัท ณ วันที่ 30 กันยายน 2553 และ 2552 จำนวน 4,378.70 ล้านบาท และ 4,960.22 ล้านบาท ตามลำดับ

สำนักงานการตรวจเงินแผ่นดินเห็นว่ายกเว้นผลของการปรับปรุงงบการเงินรวมและงบการเงินเฉพาะบริษัทสำหรับปีสิ้นสุดวันที่ 30 กันยายน 2553 และ 2552 ซึ่งอาจจำเป็นถ้าสำนักงานการตรวจเงินแผ่นดินสามารถตรวจสอบให้ได้หลักฐานการสอบบัญชีที่เพียงพอและเหมาะสมเกี่ยวกับมูลค่าที่คาดว่าจะได้รับคืนของสินทรัพย์ที่ท่าอากาศยานดอนเมืองตามที่กล่าวในวรรคก่อน  งบการเงินรวมและงบการเงินเฉพาะบริษัทข้างต้นนี้ แสดงฐานะการเงินรวมและฐานะการเงินเฉพาะบริษัท ณ วันที่ 30 กันยายน 2553 และ 2552 ผลการดำเนินงานรวมและผลการดำเนินงานเฉพาะบริษัท และกระแสเงินสดรวมและกระแสเงินสดเฉพาะบริษัท สำหรับปีสิ้นสุดวันเดียวกันของแต่ละปีของบริษัท ท่าอากาศยานไทย จำกัด(มหาชน) และบริษัทย่อย และของเฉพาะบริษัท ท่าอากาศยานไทย จำกัด (มหาชน)โดยถูกต้องตามที่ควรในสาระสำคัญตามหลักการบัญชีที่รับรองทั่วไป

(นางสาวพวงชมนาถ  จริยะจินดา)

# ผู้ตรวจเงินแผ่นดิน 1

(นางดาหวัน  วงศ์พยัคฆ์)

ผู้อำนวยการสำนักงาน